Situată la poalele Alpilor Bernezi, între fețe gigantice de stâncă și vârfuri muntoase, cu 72 de cascade, văi izolate, pajiști alpine și hanuri singuratice, Valea Lauterbrunnen este o atracție turistică populară.
Tocmai afluxul de turiști îl incomodează pe primarul Karl Näpflin. Edilul susține că „sunt prea mulți amatori de selfie-uri care vin cu mașina și nu ne aduc niciun beneficiu”. Cei care nu stau peste noapte ar trebui să plătească așa-numita „taxă de stimulare”.
Veneția este modelul. Orașul lagunar din Tailia percepe 5 euro de la „turiștii de o zi”, de la sfârșitul lunii aprilie.
În sezonul de vârf, între 6.000 și 8.000 de turiști ajung zilnic în așezarea cu 2.600 de locuitori, considerată un paradis pentru drumeții și schi.
„Nu primim nicio valoare adăugată de la ei, ci doar probleme”, spune primarul Näpflin. Mulți ignoră regulile de circulație, blochează străzile, coșuri de gunoi sunt „revărsate”, ba au existat cazuri când au încălcat proprietatea privată.
Localnicii se mută deja în alte zone, iar oaspeții obișnuiți nu mai doresc să vină la noi, constată edilul.
Consiliul Local a înființat un grup de lucru pentru a căuta noi modalități de a gestiona mai bine aglomerația.
Iar Näpflin dorește să verifice dacă o taxă ar putea fi percepută printr-o aplicație pentru telefonul mobil și dacă există o bază legală pentru aceasta.
Expertul în turism Jürg Stettler, de la Universitatea de Științe Aplicate din Lucerna, crede că „măsura are sens, deoarece Lauterbrunnen suferă în primul rând din cauza vizitatorilor de zi care sosesc cu mașina”. Măsura vizează acest grup de turiști.
Potrivit lui Stettler, introducerea unei astfel de taxe va reduce în mod fundamental vizitele, având un „efect de semnalizare”. În special, oamenii sensibili la preț, adică cei care reacționează la fluctuațiile prețurilor, ar putea sări peste Lauterbrunnen în viitor. Cu toate acestea, rămâne de văzut dacă o taxă de 5-10 franci va avea efectele dorite.
„În sezonul de vârf sau în weekend, când sunt așteptați cei mai mulți vizitatori, taxa ar putea fi mai mare decât în afara sezonului sau în timpul săptămânii.” spune Stettler.
VEZI GALERIA FOTOPOZA 1 / 5